VSL sklep I Cp 2320/2015
Datum: 2015-09-16T02:00:00.000+02:00
ecli: ECLI:SI:VSLJ:2015:I.CP.2320.2015
sodisce: Višje sodišče v Ljubljani
oddelek: Civilni oddelek
institut: vabilo na zapuščinsko obravnavo - opozorilo v vabilu na zapuščinsko obravnavo - izjava o sprejemu dediščine - pritožbena izjava o odpovedi dedovanju
jedro: Izjave o sprejemu dediščine ni mogoče preklicati. V pritožbi podane izjave, da se dedovanju odpoveduje, zato ni mogoče upoštevati.
zveza: ZD člen 132, 207, 207/3.

## Jedro

Izjave o sprejemu dediščine ni mogoče preklicati. V pritožbi podane izjave, da se dedovanju odpoveduje, zato ni mogoče upoštevati.

## Izrek

Pritožba se zavrne in se v izpodbijanem delu potrdi sklep o dedovanju sodišča prve stopnje.

## Obrazložitev

1. S sklepom o dedovanju je odločeno, da zapustnici lastno nepremičnino parc. št. ... k. o. ..., kot zakonita dedinja drugega dednega reda, deduje A. A .do 1/16. 2. Pritožuje se A. A. Navaja, da se odpoveduje 1/16 dednemu deležu nepremičnine parc. št. ... k. o. ..., ki spada v zapuščino po zapustnici B. B. 3. Pritožba ni utemeljena.

4. Pritožnica je bila vabljena na dne 13.10.2014 razpisano in izvedeno zapuščinsko obravnavo. V vabilu je bila opozorjena, da bo – v primeru, da dedne izjave o sprejemu oziroma odpovedi dediščini ne bo podala in se zapuščinske obravnave niti po pooblaščencu ne bo udeležila – o njeni pravici odločeno na osnovi podatkov, s katerimi sodišče razpolaga.

5. Pritožnica se zapuščinske obravnave ni udeležila. Ker zapuščinskemu sodišču do izdaje odločbe ni posredovala niti dedne izjave o sprejemu dediščine ali odpovedi dediščini, je sodišče odločalo na podlagi podatkov s katerimi razpolaga (tretji odstavek 207. čl. Zakona o dedovanju). Zaradi njene pasivnosti je prvostopenjsko sodišče pravilno štelo, da je dediščino, ki je nanjo prešla že v času uvedbe dedovanja (132. čl. Zakona o dedovanju), kot zakonita dedinja sprejela.

6. Izjave o sprejemu dediščine ni mogoče preklicati (prvi odstavek 138. čl. Zakona o dedovanju). V pritožbi podane izjave, da se dedovanju odpoveduje, zato ni mogoče upoštevati.

7. Na podlagi 2. točke 365. čl. Zakona o pravdnem postopku v zvezi s 163. čl. Zakona o dedovanju je zato pritožba zavrnjena in izpodbijani sklep o dedovanju v izpodbijanem delu potrjen.